Сьвятлана Кацуба

**Сьвятлана Пятроўна Кацуба** (нар. , Катоўск, Адэская вобласьць, УССР, СССР) — беларуская юрыстка рэжыму Лукашэнкі, чалец Цэнтральнай камісіі па выбарах і правядзеньні рэспубліканскіх рэфэрэндумаў Рэспублікі Беларусь ад Гомельскай вобласьці з 2009 году. Кандыдат юрыдычных навук (1999), дацэнт (2000). Фігурантка санкцыйных сьпісаў ЭЗ, ЗША, шэрагу іншых краінаў.

## Біяграфія
У 1978 годзе скончыла Гомельскую музычна-пэдагагічную вучэльню. З 1978 па 1984 год працавала настаўніцаю пачатковых клясаў СШ № 45 Гомлю.

З 1984 па 1986 год працавала мэтадыстам мэтадычнага кабінэту гарадзкога аддзелу адукацыі Гомлю.

У 1985 годзе скончыла Гомельскі дзяржаўны ўнівэрсытэт паводле спэцыяльнасьці «Гісторыя».

З 1986 па 1993 год працавала выкладчыцаю дысцыплінаў «Грамадазнаўства» й «Асновы дзяржавы й права» у Гомельскай пэдагагічнай вучэльні.

У 1993 годзе скончыла Беларускі дзяржаўны ўнівэрсытэт паводле спэцыяльнасьці «Правазнаўства». З 1994 па 1999 год працавала старшым выкладчыкам катэдры правазнаўства Гомельскі дзяржаўны ўнівэрсытэт імя Ф. Скарыны.

У 1999 годзе скончыла асьпірантуру пры Інстытуце філязофіі й права НАН Беларусі.

З 1999 году працавала загадчыцаю катэдры «Гаспадарчае права» Гомельскага дзяржаўнага тэхнічнага ўнівэрсытэту імя П.В. Сухога.

З 2016 году працавала загадчыцаю катэдры «Сацыяльна-гуманітарных і прававых дысцыплінаў» Гомельскага дзяржаўнага тэхнічнага ўнівэрсытэту імя П.В. Сухога.

## Узнагароды

* ганаровая грамата Рады Міністраў Рэспублікі Беларусь (2002);
* ганаровая грамата Гомельскай гарадзкой Рады дэпутатаў (2008);
* грамата Міністэрства адукацыі Рэспублікі Беларусь (2009).

## Санкцыі ЭЗ, ЗША й іншых краінаў
У 2011 годзе, пасьля правядзеньня прэзыдэнцкіх выбараў у Беларусі 2010 году, якія Эўрапейскім Зьвязам былі прызнаныя недэмакратычнымі, а таксама сілавога разгону Плошчы 2010 была ўключана ў Чорны сьпіс Эўразьвязу. У 2012 годзе  прызнала Кацубу адказнаю як чальца ЦВК за парушэньне міжнародных выбарчых стандартаў на прэзыдэнцкіх выбарах 2010 году, потым і на парлямэнцкіх выбарах 2012 году. Эўрапейскія санкцыі былі зьнятыя 15 лютага 2016 году.

31 жніўня 2020 году Кацуба была ўключана ў сьпіс асобаў, на якіх накладзена бестэрміновая забарона на ўезд у Латвію, пяцігадовая забарона на ўезд у Эстонію й забарона на ўезд у Летуву ў сувязі з тым, што *«сваімі дзеяньнямі яна арганізавала й падтрымала фальсыфікацыю [[Прэзыдэнцкія выбары ў Беларусі 2020 году|прэзыдэнцкіх выбараў 9 жніўня]] й наступнае гвалтоўнае здушэньне [[Пратэсты ў Беларусі (2020—2021)|мірных пратэстаў]]»*.

2 кастрычніка 2020 году Кацуба зноўку трапіла ў Чорны сьпіс Эўразьвязу. Пры абгрунтаваньні ўвядзеньня санкцыяў было адзначана, што Кацуба як чалец ЦВК нясе адказнасьць за парушэньне правілаў выбарчага працэсу падчас прэзыдэнцкіх выбараў 2020 году: невыкананьне асноўных міжнародных стандартаў справядлівасьці ды празрыстасьці й фальсыфікацыю іхніх вынікаў. Разам з калегамі па ЦВК Кацуба, у прыватнасьці, на фальшывых падставах арганізавала нядопуск некаторых кандыдатаў ад  й увяла непрапарцыйныя абмежаваньні для назіральнікаў на выбарчых участках, а таксама забясьпечыла прадузяты склад выбарчых камісіяў, якія знаходзіліся пад наглядам ЦВК. 20 лістапада да санкцыяў ЭЗ далучыліся Альбанія, Ісьляндыя, Ліхтэнштайн, Нарвэгія, Паўночная Македонія, Чарнагорыя й Украіна. Акрамя таго, Кацубу ў свае санкцыйныя сьпісы ўключылі Вялікабрытанія, Канада, Швайцарыя.

21 чэрвеня 2021 году Кацуба таксама была ўнесена ў сьпіс спэцыяльна вызначаных грамадзянаў і заблякаваных асобаў ЗША.

## Крыніцы

## Вонкавыя спасылкі
* Біяграфія Сьвятланы Кацубы на сайце Цэнтральнай камісіі па выбарах і правядзеньні рэспубліканскіх рэфэрэндумаў Рэспублікі Беларусь

Катэгорыя:Узнагароджаныя Ганаровай граматай Савету Міністраў Рэспублікі Беларусь
Катэгорыя:Беларускія юрысты
Катэгорыя:Чальцы Цэнтральнай выбарчай камісіі Рэспублікі Беларусь
Катэгорыя:Беларускія асобы ў Чорным сьпісе ЭЗ
Катэгорыя:Беларускія асобы ў сьпісе СВГ